R. Kaliňák, podpredseda vlády a minister vnútra SR: (2008-07-03):
K poslancovi Farkasovi, ktorý hovoril o kontrole originality. Ja by som vás pekne poprosil, skúste sa opýtať odborníkov a potom vyrieknite vec, ktorá je nezmyslom. Aká je garancia, že otec svojmu synovi neprevedie kradnuté auto, keď sám nemusí vedieť, že kradnuté kupoval? Akože to, že to bude prevod medzi rodinou, zrazu očistí kradnuté auto, ktoré kúpil ešte otec nechtiac, samozrejme, a nevediac, že je kradnuté? Čo to je za nezmysel? Ako to úplne obchádza základný princíp, o čom to bolo. Druhá vec je, treba si uvedomiť, že dnes už nielen karoséria a motor sú značkované, sú autá, ktoré majú očíslovaných tristo súčastí, podľa ktorých dokážete odhadnúť, že je auto kradnuté. Ak pán Brocka obhajuje to, že proste nemajú byť, tak obhajuje zlodejov a je prvým obhajcom zlodejov, samozrejme. My sme stiahli to, prečo my sme upravili, bolo v skutočnosti, pán Brocka, preto, lebo súhlasím s vami v jednej veci, že nemôže monopol robiť takúto vec platnú pre všetkých, lebo potom cena je vysoká. Ak to bude stáť 400 korún a budú súťažiť dve-tri firmy, potom sa mi to bude páčiť, že to je normálne, tam môžem potom bojovať, len cena pomer výkon nesedí. A to máte pravdu. Pán poslanec Rafaj, zaujímavý návrh, nie je tu pán poslanec, s tými chodcami. Je to naozaj pravda, častokrát bez toho, aby sa zamysleli, vstúpia na cestu. Bojím sa len, že takáto úprava je nevykonateľná. To je vec, ktorá je nápadom dobrá do prevencie, ale vo faktickej exekúcii je nevykonateľný taký návrh. Čo sa týka vystúpenia pána poslanca Lipšica, ja poviem už iba jednu vec, mohol ponúknuť svoju ministerskú funkciu, ak nebude schválená imunita v uplynulých ôsmich rokoch, mohol donútiť vystúpiť hnutie z koalície, ak nebude schválená imunita, mali predsa väčšinu. Ja netuším, prečo po ôsmich rokoch sme my z takého niečoho obviňovaní, ako vy sa navážate do druhých poslancov, veď si riešte to, čo za osem rokov, prečo sa vám to nepodarilo, a hodnoťte tieto fakty a hovorte preto, prečo ste neboli úspešní s takým návrhom vo vašej koalícii. Ale tu neriešte ostatných poslancov ako. Mali ste osem rokov príležitosť, nepodarilo sa vám to, tak potom o čom rozprávate? (Potlesk.) Trénujte, z morálky trénujte tých, ktorí vám to uplynulých osem rokov vo vašej koalícii neumožnili. Nie nás. A náš návrh je konzistentný, môj minimálne. (Reakcia poslanca.) Čo sa týka pána poslanca Kuruca, myslím, že je v tom návrh, ten chodník sa posunul na 1,5 metra, ak sa ja dobre, tak ako sa vlastne aj, tá vykonateľnosť môže byť problém, súhlasím s vami. Úplný zákaz by vlastne zamedzil Bratislavu, prakticky parkovanie v Starom Meste úplne. Bol to návrh pôvodne od poslancov, chceli sme na to reagovať, teda od primátorov, potom nakoniec povedali, že nie. Je to otázka predovšetkým samospráv, ako si upravujú vlastnú statickú dopravu vo svojom meste. Jeden a pol metra by mohol plus-mínus riešiť cestu pre mamičky s kočíkmi a hendikepovaných občanov. Nemôžem nič povedať proti tomu vystúpeniu, bolo absolútne vecné. Pán poslanec Berényi, to ustanovenie v zákone nebolo kvôli tomu, že sa osvetľujú dve stajace autá, tam oslepenie nevadí. Problém je, ak stojí auto z jednej strany a prichádza iné auto k železničnému priecestiu a pre oslepenie si nemusí všimnúť signalizačné zariadenie. Preto to ustanovenie v zákone je. Myslím si, že ale tie obrysové svetlá, tak ako ich pán poslanec Berényi navrhol, sú riešením tejto situácie a ten návrh, si myslím, že je akceptovateľný. Pán poslanec Pataky, chcel som povedať, že veľmi ťažko sa vystupuje s materiálom, ktorý ste si nepísali, potom sa aj ťažko číta. To bolo dosť zrejmé z toho materiálu. A ešte raz, fascinuje ma fakt, že osem rokov bola šanca ten zákon predložiť. Tak bola šanca, mohli ste to urobiť, pán poslanec Pataky, boli ste členom výboru pre obranu a bezpečnosť, boli ste členom koalície. Ja tomu nerozumiem, že dnes ste rozhorčený z toho, čo ste osem rokov neurobili. To vlastne bola kritika samého seba. A poviem pravdu, dávno som nevidel takú krásnu a úprimnú sebakritiku v parlamente. Čo je dôležité ešte povedať, že, pán poslanec Köteles, nuž musím povedať, keď krása má prednosť pred zdravím, voči vášmu návrhu nemám žiadne proste výhrady. Jednoducho na dvojkách a trojkách cestách je ten najväčší počet, kde vlastne dochádza v nočných hodinách, neosvetlený cyklista, bez reflexných prvkov, dochádza k najčastejším haváriám. To je ten problém. Ak som hovoril o Holandsku, nehovoril som o Holandsku preto, či tam majú chodníky, ale preto, že tam vidíte krojovanú dámu s helmou na hlave a žiadny problém z toho nie je. Kedysi si nikto nevedel predstaviť helmu na motorke v 60. rokoch. Nikto. Nikto. Každý vravel, ako to bude vyzerať s helmou proste, a dnes si neviete predstaviť, že by niekto na motorke bez helmy išiel, lebo je to úplne prirodzené. To len proste strach z nového v rámci vášho konzervatívneho ladenia, tomu vcelku rozumiem. Pán poslanec Brocka, to sme si už vysvetlili, v čom ten návrh, čo hovoril, bol správny, v čom si myslím, že to posúdenie bolo podľa môjho názoru nesprávne. Všeobecne chcem povedať na záver poslednú vetu, chcem sa poďakovať za veľké množstvo vecných pripomienok zo strany opozície aj koalície. Čo sa týka samotnej spoločnej správy, aj toho, čo bolo prednesené v rozprave, prijali sme mnoho návrhov, ktoré boli aj z opozície, aj z koalície. Tento zákon je naozaj výtvorom, dnes môžem povedať, celého parlamentu a verím, že ho celý parlament aj podporí. Návrhy, ktoré z rozpravy nie je možné podporiť, nie je možné predovšetkým preto, že sú technicky zle spracované. To znamená, keď sa pristavím pri návrhu pána poslanca Jožka Šimka, pardon, pán poslanec Šimko, prepáč, tak doniesol návrh, ktorý spracovávala pravdepodobne asi bratislavská MHD, ale ten zákon úplne nesedí ostatným obciam. Čiže nie je ho možné aplikovať proste lokálne a tú výnimku dať. Pričom sám osebe nebol zlý, len nedá sa technicky použiť do toho zákona. A ja si osobne myslím, že možno zo samotného fungovania zákona príde priestor na ďalšie pozmeňujúce návrhy, ktoré ho ešte viacej vylepšia. Čiže viacero návrhov z opozície akceptujeme, zapracovávame, či pán poslanec Pado, pán poslanec Šimko, pán poslanec Berényi, ale vcelku niektoré veci sú nepoužiteľné, resp. nevykonateľné. Takže na záver sa chcem poďakovať všetkým, ktorí prispeli dobrými pozmeňujúcimi návrhmi, a verím, že tento zákon nájde širokú podporu. Ďakujem pekne. (Potlesk.)